**ΠΕΡΙΦΕΡΕΙΑΚΟ ΕΠΙΜΕΛΗΤΗΡΙΑΚΟ ΣΥΜΒΟΥΛΙΟ ΚΡΗΤΗΣ**

**28– 08 – 2023**

**ΔΕΛΤΙΟ ΤΥΠΟΥ**

**YΠOMNHMA ΑΠΟ ΤΟ ΠΕΡΙΦΕΡΕΙΑΚΟ ΕΠΙΜΕΛΗΤΗΡΙΑΚΟ ΣΥΜΒΟΥΛΙΟ ΚΡΗΤΗΣ**

**ΓΙΑ ΤΗ ΔΥΝΑΤΟΤΗΤΑ ΡΥΘΜΙΣΗΣ ΤΩΝ ΟΦΕΙΛΩΝ ΤΗΣ ΕΠΙΣΤΡΕΠΤΕΑΣ ΠΡΟΚΑΤΑΒΟΛΗΣ ΜΕ ΕΥΝΟΙΚΟΤΕΡΟΥΣ ΟΡΟΥΣ**

Την επέκταση του αριθμού των δόσεων της αποπληρωμής των ποσών της επιστρεπτέας προκαταβολής στις 120 καθώς και την εξέταση της δυνατότητας υπαγωγής στη ίδια ρύθμιση και για τις επιχειρήσεις οι οποίες έχουν κληθεί να επιστρέψουν εφάπαξ τα επιστρεπτέα ποσά των σχετικών ενισχύσεων,ζητά με έγγραφό του προς τον Υπουργό και τον **Αναπληρωτή Υπουργό Εθνικής Οικονομίας και Οικονομικών**, κ.κ. **Κωνσταντίνο Χατζηδάκη** και **Νικόλαο Παπαθανάση,** το Περιφερειακό Επιμελητηριακό Συμβούλιο Κρήτης.

Στο σχετικό έγγραφο, το οποίο υπογράφει ο Πρόεδρος του Περιφερειακού Επιμελητηριακού Συμβουλίου Κρήτης **κ. Γιώργος Γιακουμάκης** και απεστάλη στα αρμόδια Κυβερνητικά Στελέχη, αναφέρονται τα εξής:

Αξιότιμοι κύριοι Υπουργοί,

Όπως γνωρίζετε, ως προς την καταβολή του επιστρεπτέου μέρους της Επιστρεπτέας Προκαταβολής, οι βεβαιώσεις καταβολής του έχουν ήδη αναρτηθεί στο πληροφοριακό σύστημα της ΑΑΔΕ, με τις οι δόσεις αποπληρωμής της ληφθείσας ενίσχυσης να ανέρχονται σε **ενενήντα έξι.**

Αναφορικά με το ως άνω θέμα, σας γνωστοποιούμε ότι κατά το τελευταίο διάστημα είμαστε αποδέκτες της αγωνίας αρκετών δικαιούχων επιχειρήσεων μελών μας οι οποίες υλοποιούν επενδύσεις μέσω συγχρηματοδότησης Δράσεων του ΕΣΠΑ και του Αναπτυξιακού Νόμου 4887/2022, των οποίων τα χρονοδιαγράμματα υλοποίησης φτάνουν σε καταληκτική ημερομηνία και οι οποίοι αντιμετωπίζουν σοβαρές δυσχέρειες ανταπόκρισης τους στις ως άνω σχετικές υποχρεώσεις τους. Συνεπαγόμενα, μη έχοντας τη *δυνατότητα λήψης πιστοποιητικών φορολογικής ενημερότητας*, οι επενδύσεις τους κινδυνεύουν να απενταχθούν. Το ίδιο ισχύει, σε πολύ μεγαλύτερο βαθμό, για τις επιχειρήσεις για τις οποίες ο αρχικός έλεγχος του Υπουργείου Οικονομικών έδειξε ότι δεν πληρούσαν τις απαραίτητες προϋποθέσεις (συχνά λόγω μη ορθής υποβολής δικαιολογητικών εκ παραδρομής, η λόγω ασάφειας στο σύστημα εφαρμογής των όρων) για τις οποίες ζητήθηκε η εφάπαξ επιστροφή του συνόλου του ποσού, εντόκως.

Είναι θεωρούμε εύλογη η διαπίστωση μας ότι, οι επιχειρήσεις μας προσπαθούν να ανακάμψουν με μεγάλη δυσκολία λόγω των δυσμενών συνθηκών που έχει δημιουργήσει η πανδημία και η ενεργειακή κρίση. Επιπρόσθετα πιστεύουμε ότι θα προκληθεί ζημία στην αναπτυξιακή προσπάθεια της Χώρας μας στην περίπτωση που, σημαντικός αριθμός επενδύσεων «παγώσει» ή ματαιωθεί λόγω μη δυνατότητας λήψης των σχετικών κρατικών και κοινοτικών ενισχύσεων.

Συνεπώς θα θέλαμε να εισηγηθούμε την επέκταση του αριθμού των δόσεων της αποπληρωμής των ποσών της επιστρεπτέας προκαταβολής στις 120. Αντίστοιχα ζητάμε να εξεταστεί η δυνατότητα υπαγωγής στη ρύθμιση και για τις επιχειρήσεις οι οποίες έχουν κληθεί να επιστρέψουν εφάπαξ και εντόκως τα ποσά των ενισχύσεων. Η παραπάνω ρύθμιση θα συνεπάγεται μία σειρά σημαντικών ευεργετημάτων για όλους τους οφειλέτες, όπως η αποδέσμευση των τραπεζικών λογαριασμών, η χορήγηση αποδεικτικού ενημερότητας και η αναστολή λήψης αναγκαστικών μέτρων.

Με τη βεβαιότητα ότι θα ανταποκριθείτε θετικά στις παραπάνω επισημάνσεις και προτάσεις μας, σας ευχαριστούμε προκαταβολικά.